title: Решение 2014/912/ОВППС на Съвета от 15 декември 2014 година в подкрепа на действията в областта на физическата сигурност и управлението на запасите (ФСУЗ) с цел намаляване на риска от незаконна търговия с малки оръжия и леки въоръжения (МОЛВ) и боеприпаси за тях в региона на Сахел

text:
               17.12.2014

               BG

               Официален вестник на Европейския съюз

               L 360/30

         РЕШЕНИЕ 2014/912/ОВППС НА СЪВЕТА
   от 15 декември 2014 година
   в подкрепа на действията в областта на физическата сигурност и управлението на запасите (ФСУЗ) с цел намаляване на риска от незаконна търговия с малки оръжия и леки въоръжения (МОЛВ) и боеприпаси за тях в региона на Сахел
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 и член 31, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 15 и 16 декември 2005 г. Европейският съвет прие стратегията на ЕС за борба с незаконното натрупване и трафика с МОЛВ и боеприпаси за тях. В тази стратегия Европейският съвет отбелязва, че изобилието на запаси от МОЛВ и боеприпаси прави тези оръжия еднакво леснодостъпни за цивилни лица, престъпници, терористи и бойци и се подчертава необходимостта да продължат превантивните действия за борба с незаконното предлагане на конвенционални оръжия и търсенето на такива оръжия. В стратегията Африка се определя като континента, който в най-голяма степен е засегнат от въздействието на вътрешните конфликти, влошавани от дестабилизиращия приток на МОЛВ.

               (2)

               На 21 март 2011 г. Съветът одобри стратегията на Европейския съюз за сигурността и развитието на Сахел, с която се осигурява интегрирана рамка за ангажиментите на Съюза в региона на Сахел. Едно от четирите направления за действие на стратегията цели да се укрепи капацитета в областите на сигурността, правоприлагането и правовата държава в региона в подкрепа на борбата със заплахите и справянето с тероризма и организираната престъпност по по-ефективен и съобразен с особеностите му начин, както и да ги обвърже с мерки за добро управление.

               (3)

               На 14 юни 2006 г. в Абуджа, Нигерия, държавите — членки на Икономическата общност на западноафриканските държави, приеха влязлата в сила на 29 септември 2009 г. Конвенция на Икономическата общност на западноафриканските държави относно малките оръжия и леките въоръжения, боеприсите за тях и други свързани материали. На 30 април 2010 г. в Киншаса, Демократична република Конго, държавите — членки на Икономическата общност на държавите от Централна Африка и Република Руанда, приеха Централноафриканската конвенция за контрол на малките оръжия и леките въоръжения, боеприпасите за тях, частите и компонентите, които могат да се използват за тяхното производство, поправка или сглобяване. Подписалите тези две конвенции държави са поели ангажимент, наред с другото, да предприемат необходимите мерки, за да гарантират безопасното и ефективно управление, съхранение и сигурност на националните запаси от МОЛВ, в съответствие с подходящите стандарти и процедури.

               (4)

               Буркина Фасо, Мали и Нигерия, както и 23 държави членки, са ратифицирали Договора за търговия с оръжие, а Чад, Мавритания и Нигер са го подписали. Съгласно член 16, параграф 1 от Договора за търговия с оръжие при прилагане на договора, всяка държава — страна по конвенцията, може да потърси помощ, включително правна или законодателна помощ, помощ за изграждане на институционален капацитет, както и техническа, материална или финансова помощ. Тази помощ може да включва управление на запасите, програми за разоръжаване, демобилизация и реинтеграция, примерно законодателство и ефективни практики за прилагане. Всяка държава — страна по конвенцията, която е в състояние да направи това, при поискване предоставя такава помощ.

               (5)

               Буркина Фасо, Мали, Мавритания и Нигерия са държави — страни по Протокола срещу незаконното производство и трафик с огнестрелни оръжия, техни части и компоненти и боеприпаси към Конвенцията на Организацията на обединените нации срещу транснационалната организирана престъпност (наричан по-долу „Протоколът за огнестрелните оръжия“).

               (6)

               Всички държави — членки на ООН, са поели ангажимент за ефективното изпълнение на Програмата за действие на ООН за предотвратяване, борба и премахване на незаконната търговия с малки оръжия и леки въоръжения във всичките ѝ аспекти (наричана по-долу „Програмата за действие на ООН“), както и на Международния инструмент, позволяващ на държавите своевременно и надеждно да идентифицират и проследяват незаконните малки оръжия и леки въоръжения.

               (7)

               На Петата двугодишна среща на държавите, на която да се разгледа изпълнението на Програмата за действие на ООН (Ню Йорк, 16—20 юни 2014 г.), всички държави — членки на ООН, за пореден път изтъкнаха, че правилното управление на запасите от МОЛВ, по-специално в ситуации на конфликт и след конфликт, е от основно значение за предотвратяване на нещастни случаи и намаляване на риска от пренасочване на МОЛВ към незаконна търговия, незаконни въоръжени групи, терористи и други получатели, които нямат разрешение за това. Държавите — членки на ООН, призоваха за засилване на международното и регионалното сътрудничество и помощ по въпросите на физическата сигурност и управлението на запасите, и поеха ангажимент да се възползват, когато е възможно, от напредъка в областта на технологиите за укрепване на управлението на запасите и мерките за физическа сигурност.

               (8)

               Народният бунт в Либия през февруари 2011 г. и последвалият въоръжен конфликт, както и политическата криза и кризата на сигурността в Мали през 2012 г. показаха, че недържавни участници, включително терористи, могат да се възползват от неправилно съхранявани и управлявани държавни запаси от МОЛВ и боеприпаси за тях и да ги пренасочват в ущърб на мира и сигурността. В контекста на нарастваща активност от страна на недържавни участници в региона на Сахел, включително в Северна Нигерия, приоритетно значение придобива подобряването на сигурността на местата за съхранение на оръжия и боеприпаси в държавите в Сахел.

               (9)

               В съответствие с мандата, получен от Общото събрание на ООН (Резолюция 40/151 G, 16 декември 1985 г.) Регионалният център на ООН за мир и разоръжаване в Африка, който е част от Службата на ООН по въпросите на разоръжаването, е натрупал дългогодишен опит в оказване на подкрепа на държавите от Сахел и гражданското общество при прилагането от тяхна страна на международните и регионалните инструменти за контрол върху МОЛВ.

               (10)

               От 2013 г. насам посредством Службата на ООН за борба срещу противопехотните мини и в съответствие с резолюции 2100 (2013) и 2164 (2014) на Съвета за сигурност на ООН Интегрираната многостранна мисия на ООН за стабилизиране в Мали съдейства на властите на Мали в областта на разминирането и управлението на оръжия и боеприпаси.

               (11)

               Неправителствената организация Mine Advisory Group (Консултативна група по разминиране) наскоро започна регионален проект по неотложни въпроси, свързани със сигурността и управлението на конвенционални оръжия и боеприпаси в целеви държави в района Сахел-Магреб.

               (12)

               Съгласно Решение 2011/428/ОВППС на Съвета (1) Съюзът финансира, наред с другото, предоставянето на маркиращо оборудване за правоприлагащите органи в няколко държави в Западна Африка, както и обучение по въпроси, свързани с Международния инструмент, позволяващ на държавите своевременно и надеждно да идентифицират и проследяват незаконните малки оръжия и леки въоръжения (наричанпо-долу „Международният инструмент за проследяване“) и с международните технически насоки за боеприпасите.

               (13)

               Съгласно Решение 2013/320/ОВППС на Съвета (2) Съюзът подкрепя мерки, насочени към осигуряване на действителна физическа сигурност и управление на запасите (ФСУЗ) в либийските оръжейни арсенали, с цел да се намалят породените от незаконното разпространение на МОЛВ и боеприпаси за тях рискове за сигурността на Либия и на съседните ѝ държави, включително в региона на Сахел.

               (14)

               Съгласно Решение 2013/698/ОВППС на Съвета (3) Съюзът подкрепя създаването на глобален механизъм за докладване относно незаконни МОЛВ и други конвенционални оръжия и боеприпаси („iTrace“), по-специално въз основа на проучвания на място относно МОЛВ и боеприпаси за тях, разпространявани в засегнати от конфликти райони, включително в Африка.

               (15)

               В рамките на своята обща политика за сигурност и отбрана Съюзът започна три действия в региона на Сахел, а именно, на първо място, започналата на 8 август 2012 г. мисия на Европейския съюз по линия на ОПСО в Нигер за подпомагане на борбата срещу организираната престъпност и тероризма в Нигер; на второ място, започналата на 18 февруари 2013 г. военна мисия на Европейския съюз в подкрепа на обучението на въоръжените сили на Мали, с която чрез обучение и консултации се допринася за преструктурирането и реорганизацията на въоръжените сили в Мали; и, на трето място, започналата на 15 април 2014 г. мисия на Европейския съюз по линия на ОПСО в Мали за предоставяне на стратегически съвети и обучение на силите за вътрешна сигурност в Мали.

               (16)

               От 2011 г. насам по линия на Инструмента, допринасящ за стабилността и мира, Съюзът оказва подкрепа на Службата на ООН по наркотиците и престъпността в усилията ѝ за насърчаване на ратифицирането и изпълнението на Протокола за огнестрелните оръжия, по-специално в Западна Африка. От 2010 г. насам в рамките на същия инструмент Съюзът осигурява финансова подкрепа за Регионалния център за малки оръжия в региона на Големите езера, Африканския рог и съседните държави, установен в Найроби,

         ПРИЕ НАСТОЯЩОТО РЕШЕНИЕ
   Член 1
   1.   Съюзът допринася за сигурността и стабилността в региона на Сахел, като подпомага държавите в региона да предотвратяват пренасочването и незаконния трафик на държавни МОЛВ и боеприпаси чрез подобряване на физическата сигурност и управлението на запасите (ФСУЗ).
   2.   Дейностите, които Съюзът ще подкрепя, имат следните конкретни цели:

               а)

               да създават необходимия политически консенсус относно подобряване на процедурите в областта на ФСУЗ и да насърчават регионалното сътрудничество и обмена на знания;

               б)

               да подпомагат държавите, към които са насочени, в разработването на актуално законодателство, административни процедури и практически стандартни оперативни процедури, които да служат за основа на укрепването на ФСУЗ в съответствие с международните стандарти за добри практики;

               в)

               да предоставят пряка помощ за извършването на дейности в областта на управлението и сигурността на запасите, включително чрез обновяване на съоръжения за съхранение, унищожаване на излишни, остарели или незаконни МОЛВ, както и пилотното въвеждане на нови технологии.

         Подробно описание на тези дейности се съдържа в приложението.
   Член 2
   1.   Върховният представител на Съюза по въпросите на външните работи и политиката на сигурност (наричан по-долу „върховният представител“) отговаря за изпълнението на настоящото решение.
   2.   Техническото изпълнение на дейностите, посочени в член 1, параграф 2, се извършва от Службата на ООН по въпросите на разоръжаването чрез нейния Регионален център за мир и разоръжаване в Африка. Службата на ООН по въпросите на разоръжаването изпълнява тези задачи под ръководството на върховния представител. За тази цел върховният представител постига необходимите договорености със Службата на ООН по въпросите на разоръжаването.
   Член 3
   1.   Референтната сума за изпълнение на дейностите, посочени член 1, параграф 2, е в размер на 3 561 257,06 EUR. Общият прогнозен бюджет на целия проект е 4 129 393,06 EUR, като той се осигурява чрез съфинансиране.
   2.   Разходите, финансирани от предвидената в параграф 1 сума, се управляват в съответствие с процедурите и правилата на Съюза, приложими за общия бюджет на Съюза.
   3.   Комисията осъществява надзор върху правилното използване на посочено в параграф 1 финансово участие на Съюза. За тази цел тя сключва споразумение за финансиране със Службата на ООН по въпросите на разоръжаването. В споразумението се предвижда, че Службата на Организацията на обединените нации по въпросите на разоръжаването гарантира, че приносът на Съюза се отразява в съответствие с неговия размер.
   4.   Комисията полага усилия да сключи споразумението за финансиране, посочено в параграф 3, възможно най-скоро след 15 декември 2014 г. Тя информира Съвета и върховния представител за всички трудности в хода на този процес, както и за датата на сключване на споразумението за финансиране, в срок от две седмици след подписването.
   Член 4
   1.   Върховният представител докладва на Съвета за изпълнението на настоящото решение въз основа на редовни доклади, изготвяни от Службата на ООН по въпросите на разоръжаването. Тези доклади служат за основа на оценката от страна на Съвета.
   2.   Комисията предоставя информация по финансовите аспекти на изпълнението на дейностите, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 42 месеца след датата на сключване на съответното споразумение за финансиране, посочено в член 3, параграф 3, или шест месеца след датата на приемането на настоящото решение, ако в рамките на този срок все още не е сключено споразумение за финансиране.

      Съставено в Брюксел на 15 декември 2014 година.

            За Съвета

            Председател

         F. MOGHERINI

      (1)  Решение 2011/428/ОВППС на Съвета от 18 юли 2011 г. в подкрепа на дейностите на Службата на Организацията на обединените нации по въпросите на разоръжаването в изпълнение на Програмата за действие на Организацията на обединените нации за предотвратяване, борба и премахване на незаконната търговия с малки оръжия и леки въоръжения във всичките ѝ аспекти (ОВ L 188, 19.7.2011 г., стр. 37).

      (2)  Решение 2013/320/ОВППС на Съвета от 24 юни 2013 г. в подкрепа на действията в областта на физическата сигурност и управлението на запасите с цел намаляване на риска от незаконна търговия с малки оръжия и леки въоръжения (МОЛВ) и боеприпаси за тях в Либия и в региона (ОВ L 173, 26.6.2013 г., стр. 54).

      (3)  Решение 2013/698/ОВППС на Съвета от 25 ноември 2013 г. в подкрепа на глобален механизъм за докладване относно незаконни малки оръжия и леки въоръжения и други незаконни конвенционални оръжия и боеприпаси с цел намаляване на риска от незаконна търговия с тях (ОВ L 320, 30.11.2013 г., стр. 34).

      ПРИЛОЖЕНИЕ
      Дейности в областта на физическата сигурност и управлението на запасите (ФСУЗ) с цел намаляване на риска от незаконна търговия с малки оръжия и леки въоръжения (МОЛВ) и боеприпаси за тях в региона на Сахел
      1.   Контекст и обосновка на подкрепата по линия на ОВППС
      1.1.   Контекст
      Липсата на ефективни и съответстващи на международните стандарти ФСУЗ за съществуващи складове на конвенционални оръжия и боеприпаси в Сахел представлява сериозно предизвикателство за мира и сигурността в региона и извън него. През последните години държавни запаси в Либия и Мали бяха плячкосани от въоръжени недържавни участници, включително терористични групировки. Съществува конкретна опасност от възникването на подобна ситуация в части от Буркина Фасо, Мавритания, Нигер, Нигерия и Чад, тъй като въоръжени и терористични групировки извършват трансгранични операции и участват в незаконна търговия с МОЛВ. Несъответствията в областта на физическата сигурност и управлението на запасите от оръжия и боеприпаси увеличават риска от тяхното пренасочване, включително чрез кражба и нападение, към черния пазар, както и от непланирани експлозии в обекти с боеприпаси. Така би могло да се стигне до дестабилизиращо натрупване и трафик на МОЛВ, които да засегнат мира и сигурността на национално, регионално и международно ниво.
      Тази заплаха е призната и в интегрираната стратегия на ООН за Сахел, според която за да се сведе до минимум рискът от пренасочване на МОЛВ към недържавни участници, е необходимо увеличаване на сигурността на съществуващите запаси и при необходимост преместването им, както и унищожаване на излишни или незаконни МОЛВ и боеприпаси за тях. Това може да се постигне чрез ефективно прилагане на Програмата за действие на ООН относно незаконната търговия с МОЛВ и на Международния инструмент за проследяване, като се спазват международните стандарти за контрол на малките оръжия, както и международните технически насоки за боеприпасите, разработени в рамките на Организацията на обединените нации.
      1.2.   Обосновка
      В рамките на възложения му мандат съгласно Резолюция 40/151 G на Общото събрание на ООН Регионалният център на ООН за мир и разоръжаване в Африка, в качеството си на представител на региона на Африка в Службата на ООН по въпросите на разоръжаването, се намира в изключителна позиция за оказване на помощ и укрепване на капацитета и способностите на държавите в Сахел за ефективно използване на тези стандарти и добри практики, като по този начин страните ще упражняват контрол върху своите МОЛВ и боеприпаси с цел предотвратяване на дестабилизиращия ефект на натрупването на МОЛВ и незаконната търговия с тях в подрегиона и извън него.
      Регионалният център на ООН за мир и разоръжаване в Африка предлага да изпълни проекта в сътрудничество със Службата на ООН за борба срещу противопехотните мини и с неправителствената организация Mine Advisory Group, както и съгласувано със съответните регионални и подрегионални организации, като например Икономическата общност на западноафриканските държави и Икономическата общност на държавите от Централна Африка, както и неправителствени организации. Службата на ООН за борба срещу противопехотните мини е неразделна част от Интегрираната многостранна мисия на ООН за стабилизиране в Мали и извършва дейности в нейна подкрепа, в рамките на Резолюция 2100(2013) на Съвета за сигурност на ООН и съвместно с екипа на ООН в Мали. Понастоящем неправителствената организация Mine Advisory Group осъществява регионален проект, който разглежда въпроси, свързани със сигурността и управлението на конвенционални оръжия и боеприпаси в целеви държави в района Сахел-Магреб. Констатациите от тези дейности ще се използват като източник на информация при планирането и изпълнението на настоящия проект. Взаимовръзките между различните дейности ще предоставят възможност за по-силно общо въздействие. Проектът допълнително ще се възползва от натрупания вътрешен експертен опит в Службата на ООН по въпросите на разоръжаването на седалището на ООН и в региона, както и от допълнителните експертни познания, налични в системата на ООН.
      Тези дейности ще се основават на, ще допълват и ще се възползват от полезните взаимодействия с проекти, които Регионалният център на ООН за мир и разоръжаване в Африка и други двустранни партньори, агенции на ООН, подрегионални организации и неправителствени организации вече прилагат в региона, включително: проект в подкрепа на привеждането отново в действие на Националната комисия на Мали по въпросите на МОЛВ и за разработване на национален план за действие по въпросите на МОЛВ; Решение 2011/428/ОВППС, с което се предоставя, наред с другото, маркиращо оборудване на Буркина Фасо и Нигер; текущ проект „Борбата срещу незаконното натрупване и трафика на огнестрелно оръжие в Африка“, финансиран от Европейската комисия по линия на Инструмента, допринасящ за стабилността и мира, през чиято първа фаза (2010—2013 г.), наред с другото, бяха предприети дейности по маркирането и бяха предоставени електронни машини за маркиране, едновременно с инсталирането на специализиран софтуер за съхраняване на документация в държави от Източна Африка, а през текущата фаза (2013—2016 г.) се предвиждат подобни дейности в други страни (примерен списък: Бурунди, Габон, Гана, Екваториална Гвинея, Камерун, Кот д'Ивоар, Либерия, Мали, Руанда, Сомалия, Того, Уганда, Чад и Южен Судан); трансрегионален проект, изпълняван от Службата на ООН по наркотиците и престъпността, inter alia, в Западна Африка (Бенин, Буркина Фасо, Гамбия, Гана, Мавритания, Мали, Сенегал, Того) и също финансирани от Инструмента на Съюза, допринасящ за стабилността и мира, който има за цел да насърчава ратифицирането и прилагането на Конвенцията на ООН срещу транснационалната организирана престъпност и Протокола към нея за огнестрелните оръжия основно посредством осигуряване на подкрепа за законодателен преглед и реформа; свързано с управлението на оръжия обучение, предоставяно от мисията на Европейския съюз по линия на ОПСО в Нигер, както и проект на НАТО в Мавритания, изпълняван от агенцията на НАТО за подпомагане.
      Нещо повече — дейностите в областта на ФСУЗ по настоящия проект трябва да вземат под внимание и да подкрепят, в случаите когато това е уместно, по-обширни програми за сигурност, прилагани в държавите бенефициери, като например процесите за разоръжаване, демобилизация и реинтеграция и за реформа на сектора на сигурността (РСС). Прегледът на законодателството и административните рамки в областта на ФСУЗ и допълнителните препоръки с цел осигуряване на тяхното съответствие с международните стандарти за контрол върху въоръженията, както и разработването на национални стандартни оперативни процедури в областта на ФСУЗ, ще допринесат за усилията в областта на РСС във всяка отделна държава и в подрегиона. Дейностите по проекта може също така да подкрепят, когато е целесъобразно, усилията за разоръжаване, демобилизация и реинтеграция, по-конкретно тези, свързани с практическото разоръжаване, тъй като разработването на национални стандартни оперативни процедури за контрола на оръжия може да бъде включено в процесите на разоръжаване, демобилизация и реинтеграция, като например се определят правила за маркиране и регистрация или се унищожават заловените оръжия. Съществуващите практики, насърчавани и чрез други подходящи проекти, финансирани от ЕС, следва да бъдат използвани за осигуряване на хармонизирани процеси.
      Посредством прилагането на международните стандарти за добри практики при контрола върху оръжията този проект ще подпомогне държавите при установяването на независим граждански надзор върху националните дейности в областта на ФСУЗ. Необходимостта от граждански надзор ще бъде съобразена по оптимален начин в различните дейности по проекта, по-специално в консултациите и семинарите.
      2.   Общи цели
      С описаното в настоящата точка действие ще се допринесе за сигурността и стабилността в региона на Сахел, като се съдейства на шестте държави от региона на Сахел (Буркина Фасо, Мавритания, Мали, Нигер, Нигерия и Чад) да предотвратяват пренасочването и незаконния трафик на държавни МОЛВ и боеприпаси чрез подобряване на ФСУЗ.
      По-конкретно с действието се цели:

                  а)

                  постигане на необходимия политически консенсус относно подобряване на процедурите в областта на ФСУЗ и насърчаване на регионалното сътрудничество и обмена на знания;

                  б)

                  подпомагане на целевите държави в развитието на актуално законодателство, административни процедури и практически стандартни оперативни процедури, които да служат за основа на укрепването на ФСУЗ в съответствие с международните стандарти за добри практики;

                  в)

                  предоставяне на пряка помощ за извършването на дейности в областта на управлението на запасите, включително чрез рехабилитация на съоръжения за съхранение, унищожаване на излишни, остарели или незаконни МОЛВ, както и пилотното въвеждане на нови технологии.

            3.   Резултати
      С действието ще се постигнат следните резултати:

                  а)

                  подходящи законодателни и административни норми в областта на ФСУЗ;

                  б)

                  подобряване на ФСУЗ на МОЛВ чрез укрепване на складовете за тяхното съхранение;

                  в)

                  намаляване на риска от пренасочване и случайни експлозии на излишни, остарели и незаконни МОЛВ и боеприпаси за тях чрез унищожаването им;

                  г)

                  подобрено маркиране, проследяване и поддържане на регистри на МОЛВ;

                  д)

                  задълбочено регионално сътрудничество и обмен на информация;

                  е)

                  определяне на възможностите за използване на нови технологии в областта на ФСУЗ;

                  ж)

                  укрепване на националния капацитет и ангажираност по отношение на ФСУЗ в страните бенефициери;

                  з)

                  задълбочаване на разбирането относно приноса на ФСУЗ за регионалната сигурност;

                  и)

                  принос за намаляването на риска от дестабилизация на региона, която да бъде причинена от прекомерното натрупване на МОЛВ и боеприпаси за тях или от пренасочването на МОЛВ към недържавни участници, включително терористични групировки.

            4.   Описание на действието
      4.1.   Конференция „Уилтън парк“ по въпросите на ФСУЗ в Сахел
      Цели
      Предоставяне на възможност за обмен на опит и постигане на необходимия политически консенсус относно дейностите, които ще бъдат извършвани по проекта.
      Описание
      Уилтън парк и Регионалният център на ООН за мир и разоръжаване в Африка ще организират конференция с цел обсъждане на въздействието на небезопасно съхраняваните либийски запаси върху сигурността на оръжейните запаси в Сахел, за да се разработят стратегии за предотвратяване на пренасочването и незаконния трафик на държавни МОЛВ и боеприпаси посредством подобряване на тяхната ФСУЗ. Конференцията също така ще предостави възможност да се направи преглед на напредъка, постигнат в областта на ФСУЗ в региона на Сахел, по-специално в контекста на международната помощ, както и да се обсъдят действителните потребности на държавите, да се картографират съответните текущи действия и да се набележат пропуските, които следва да бъдат коригирани. Освен това тя ще бъде използвана, за да се търсят полезни взаимодействия с други подкрепяни от ЕС инструменти за контрол на МОЛВ, включително глобалният механизъм за наблюдение „iTrace“ (финансиран съгласно Решение 2013/698/ОВППС), в процес на консултации с държавите бенефициери. Участието в конференцията ще става само с покана, като ще се цели участие на равнище висши служители за шестте държави от региона на Сахел (Буркина Фасо, Мавритания, Мали, Нигер, Нигерия и Чад), както и за Либия, за други заинтересовани съседни държави, Икономическата общност на западноафриканските държави, Икономическата общност на държавите от Централна Африка и Африканския съюз (АС).
      Резултати/показатели за изпълнение
      Конференцията „Уилтън парк“ е проведена по план с участието на съответните заинтересовани страни, включително представители на шестте целеви държави (до 40 участници).
      4.2.   Преглед на законодателството и административните процедури и провеждане на консултации относно ФСУЗ
      4.2.1.   Национални консултации относно процедурите в областта на ФСУЗ и определянето на пилотни обекти
      Цели

                  а)

                  Получаване на ясна представа за законодателната и административна рамка в областта на ФСУЗ, както за всяка държава поотделно, така и за региона.

                  б)

                  Към държавите, в които липсва актуална регулаторна рамка, да се отправят препоръки относно законодателството и процедурите, за да се постигне съответствие с международните изисквания, очертани в правно обвързващи международни инструменти, като например Протокола на ООН за огнестрелните оръжия, Конвенцията на Икономическата общност на западноафриканските държави относно МОЛВ (1) и Конвенцията от Киншаса относно МОЛВ (2), Програмата за действие на ООН относно незаконната търговия с МОЛВ, Международния инструмент за проследяване, международните технически насоки за боеприпасите и международните стандарти за контрол на малките оръжия, както и други съответни стандарти и инструменти.

                  в)

                  В съответствие с националните приоритети и ако е целесъобразно, като се взема предвид наличната информация за схемите на пренасочване и трафик с МОЛВ, да се определят приоритетните съоръжения за съхранение, които да служат за пилотни обекти.

            Описание
      Като работи с националните органи на шест държави от региона на Сахел — Буркина Фасо, Мавритания, Мали, Нигер, Нигерия и Чад — Регионалният център на ООН за мир и разоръжаване в Африка ще извърши оценка на свързаното с ФСУЗ действащо законодателство, както и на административните и стандартни оперативни процедури, като използва в пълна степен вече наличните оценки и поддържа взаимодействие с текущите регионални и двустранни проекти в подкрепа на законодателните реформи относно МОЛВ, за да се избегне дублиране и припокриване.
      При прегледа на националното законодателство и административните процедури правните експерти на Регионалния център на ООН за мир и разоръжаване в Африка ще предоставят подкрепа на съответните министерства, законодатели и висши длъжностни лица в правоприлагащите органи и в сферата на отбраната, за да се гарантира, че международните правни задължения и международните технически стандарти, по-конкретно международните стандарти за контрол на малките оръжия и международните технически насоки за боеприпасите, са включени в националната регулаторна рамка.
      Подкрепата в тази област следва да се предоставя при поискване от държавите и да се съсредоточи главно върху сближаването с международните стандарти в областта на ФСУЗ, като се отчитат други текущи инициативи за предоставяне на подкрепа или консултации относно въпроси, свързани с по-широкообхватен контрол на оръжията или със сектора на сигурността.
      Регионалният център на ООН за мир и разоръжаване в Африка ще организира национални семинари с участието на високопоставени представители на отбраната, правоприлагането и други граждански органи, занимаващи се с въпроси в областта на сигурността на МОЛВ. Участниците съвместно ще обсъдят констатациите и препоръките от оценката и ще постигнат съгласие по различните мерки, които могат да се предприемат, както и ще определят препоръки, които биха могли да бъдат изпълнени с помощта на промени в законодателството или административни постановления.
      По време на националните консултации ще бъдат определени приоритетни съоръжения за съхранение, които да служат за пилотни обекти. Това би могло да включва по едно съоръжение във всяка от столиците, едно в голям провинциален център, едно в селски район и/или едно в граничен район (сухопътна граница, пристанище или летище), както и основните транспортни маршрути за държавни МОЛВ и боеприпаси. Когато е възможно и целесъобразно, при избора на приоритетни съоръжения за съхранение следва да се вземе предвид наличната информация относно схемите за пренасочване и трафик с МОЛВ, за да се даде предимство на запасите, за които е установено, че допринасят за нестабилността в региона.
      Регионалният център на ООН за мир и разоръжаване в Африка ще изготви по един окончателен доклад за всяка държава, очертаващ подробно препоръките относно законодателството и процедурите, изисквани с цел да бъдат изпълнени международните изисквания. В докладите ще бъде включена получената обратна информация от националните органи и други заинтересовани страни в шестте целеви държави.
      Резултати/Показатели за изпълнение

                  а)

                  Доклади по държави (общо шест) относно съществуващата законодателна и административна рамка в областта на ФСУЗ, включително препоръки за преодоляване на различията с международните инструменти в областта на разоръжаването.

                  б)

                  Провеждане на шест национални семинара, по един във всяка целева държава.

                  в)

                  Определяне на до 18 съоръжения за съхранение (по три във всяка държава), които да служат за пилотни обекти.

            4.2.2.   Регионални консултации относно процедурите в областта на ФСУЗ
      Цели

                  а)

                  Да се улесни обменът на информация и опит на регионално равнище относно процедурите в областта на ФСУЗ въз основа на националните оценки, извършени съгласно точка 4.2.1.

                  б)

                  Да се насърчи използването на международните стандарти за контрол на малките оръжия и международните технически насоки за боеприпасите сред заинтересовани страни на национално и регионално равнище.

            Описание
      Ще се проведат регионални консултации с участието на висши представители на шестте правителства с цел обмен на информация, опит и добри практики въз основа на констатациите от оценката на национално равнище (точка 4.2.1). Представители на съответните регионални и подрегионални организации (АС, Икономическа общност на западноафриканските държави, Икономическа общност на държавите от Централна Африка, агенции на ООН, участващи в механизма за координирани действия по отношение на малките оръжия, съответните експерти от Съюза и от неговите държави членки (включително от мисии по линия на общата политика за сигурност и отбрана), както и старши експерти от други региони, също ще бъдат приканени да споделят опита си.
      Регионалният център на ООН за мир и разоръжаване в Африка ще изготви доклад, в който ще се съдържат констатациите от регионалния консултативен семинар.
      Резултати/показатели за изпълнение

                  а)

                  Провеждането на регионален консултативен семинар относно процедурите в областта на ФСУЗ.

                  б)

                  Доклад относно регионалния консултативен семинар.

            4.3.   Физическа сигурност и управление на запасите (ФСУЗ)
      4.3.1.   Оценка на ФСУЗ в национални складове за конвенционално оръжие и при транспортирането на МОЛВ и боеприпаси
      Цели

                  а)

                  Провеждане на подробни и практически проверки на избраната извадка съоръжения с цел да се установят актуални практики в областта на физическата сигурност, както и излишни, остарели или незаконни оръжия и боеприпаси.

                  б)

                  Предаване на практически знания и умения относно процедурите в областта на ФСУЗ в съответствие с международните стандарти за добри практики.

            Описание
      На базата на международните стандарти за контрол на малките оръжия и международните технически насоки за боеприпасите, въз основа на констатациите от националните консултативни семинари и с координацията на експерти на Регионалния център на ООН за мир и разоръжаване в Африка, на Службата на ООН за борба срещу противопехотните мини и на Консултативната група по разминиране ще извършат подробни и практически оценки на избраната извадка съоръжения, за да се установят актуални практики и въпроси. По отношение на пилотните обекти експертите ще проверяват текущите национални практики с оглед на съществуващото национално законодателство и процедури и при необходимост ще предложат техния преглед.
      Експертите на Службата на ООН за борба срещу противопехотните мини и Консултативната група по разминиране ще работят в държави, в които вече имат оперативна дейност. Службата на ООН за борба срещу противопехотните мини ще работи в Мали в рамките на текущата си оперативна дейност и мандата в страната; Консултативната група по разминиране ще работи в Буркина Фасо, Мавритания, Нигер, Нигерия и Чад. Оперативната дейност ще се осъществява в сътрудничество с националните комисии относно МОЛВ. Дейността ще включва извършване на оценка на пригодността на инфраструктурата и физическата сигурност, условията за съхранение на МОЛВ и боеприпаси, актуалните практики при транспортирането им, както и определяне на намиращи се в складовете излишни и остарели или незаконни конвенционални оръжия и боеприпаси, използвайки подкрепата на националните органи и в съгласие с тях. Освен това ще бъде извършена оценка на квалификацията и капацитета на работещия в складовете персонал, за да се определят евентуалните нужди от обучение. За извършването на тези оценки ще бъде използван инструментът за оценка към международните стандарти за контрол на малките оръжия, както и инструментът за оценка на риска на оръжейните складове на Консултативната група по разминиране. По искане на дадена държава бенефициер може да се провеждат обучения ad hoc по въпросите на ФСУЗ в избраните обекти, за да се реагира на неотложни нужди.
      В целевите държави се наблюдава разнообразие по отношение на условията в областта на сигурността. Нивото на текущата активност в областта на ФСУЗ е различно във всяка държава в зависимост от националните ресурси, с които тя разполага и от подкрепата, която получава от международни донори и партньори. С цел да се извлече полза от настоящите усилия и да се набележат добри практики частта на проекта, която се отнася до ФСУЗ, ще започне в две държави и в последствие ще бъде поетапно разгърната в останалите.
      Резултати/показатели за изпълнение

                  а)

                  Посетени са и са оценени до 18 склада в шест целеви държави (по три във всяка държава).

                  б)

                  Организирани са до 18 обучения (по три във всяка държава) относно добрите практики в областта на ФСУЗ в избраната извадка съоръжения в държавите, които са поискали помощ за изграждане на капацитет в областта на ФСУЗ.

            4.3.2.   Рехабилитация на избраните обекти и маркиране на МОЛВ
      Цели

                  а)

                  Рехабилитация на пилотни съоръжения за съхранение с цел достигане на международните стандарти за контрол на малките оръжия и международните технически стандарти и насоки, както и намаляване на риска от пренасочване на оръжия и боеприпаси.

                  б)

                  Осигуряване при необходимост на незабавна високоефективна намеса на ниска цена за обезопасяване на пилотни съоръжения за съхранение (напр. монтиране на врати, ключалки и др.)

                  в)

                  Насърчаване на маркирането и регистрирането на оръжия въз основа на добри практики и използване на капацитета, изграден при минали и текущи програми за помощ, за да се избегне дублиране.

                  г)

                  Подпомагане на разработването на централни оръжейни бази данни на национално равнище или подобряване на съществуващи такива, като се използва софтуер, разработен от Регионалния център на ООН за мир и разоръжаване в Африка и в съответствие с международните стандарти за добри практики, предвидени съгласно международни инструменти в областта на разоръжаването, и след провеждане на консултации със съответните участници, които съдействат на страните в региона за постигане на тази цел, като например Службата на ООН по наркотиците и престъпността и Регионалния център за малки оръжия.

            Описание
      В координация с Регионалния център на ООН за мир и разоръжаване в Африка експерти на Службата на ООН за борба срещу противопехотните мини и Консултативната група по разминиране ще се намесват при необходимост. След този първоначален етап, оценените складове на оръжия и боеприпаси ще бъдат рехабилитирани в съответствие с международните стандарти за контрол на малките оръжия и международните технически насоки за боеприпасите, за да се защитят държавните запаси от пренасочване, кражби и атаки. Подготвените за тази рехабилитация планове и документи ще бъдат разработени като образци на документи за рехабилитация и строителство на други складове на оръжия и боеприпаси. Степента на намеса и съображенията за строителство или рехабилитация на всеки пилотен обект ще се основават на резултатите от оценката.
      Регионалният център на ООН за мир и разоръжаване в Африка ще работи с националните органи в посока регистриране и маркиране на съхраняваните в складове МОЛВ в съответствие с международните стандарти за контрол на малките оръжия, използвайки наличния капацитет в подрегиона. Регионалният център на ООН за мир и разоръжаване в Африка също така ще разработи прецизна и комплексна система за управление на складовете на оръжия и боеприпаси, която да отговаря на нуждите на засегнатите държави, като се вземат предвид наличните системи и се избегне дублиране на полаганите понастоящем усилия. Тази дейност ще позволи да се извърши надеждна оценка на видовете конвенционални оръжия и боеприпаси, тяхното регистриране и прозрачната информация за тях, като се отчита наличната инфраструктура за информационни технологии, осигурява се съвместимост със системата на Интерпол iARMS и се дава възможност за оперативна съвместимост между държавите. По този начин ще се улесни трансграничното сътрудничество в проследяването на оръжия и предотвратяването на незаконната търговия с МОЛВ.
      Маркирането на МОЛВ, регистрирането и управлението на запасите ще се основават на неотдавнашните и текущите дейности за маркиране на МОЛВ в подрегиона, финансирани съгласно Решение 2011/428/ОВППС и инструмента на ЕС, допринасящ за стабилността и мира. За изпълнението на тази задача благоприятно въздействие ще окаже опитът на Регионалния център на ООН за мир и разоръжаване в Африка в извършването на подобни дейности в държави след конфликт в подрегиона.
      Резултати/показатели за изпълнение

                  а)

                  До 18 пилотни обекта отговарят на международните стандарти за добри практики в областта на ФСУЗ.

                  б)

                  Немаркираните оръжия в пилотните обекти за съхранение са маркирани и регистрирани.

                  в)

                  За всяка държава е разработена база данни (или е подобрена вече съществуваща такава), в която се регистрират маркирани и други оръжия.

            4.3.3.   Унищожаване на излишни боеприпаси и МОЛВ
      Цели
      Принос за унищожаването на излишни и остарели или незаконни оръжия в страната.
      Описание
      Под координацията на Регионалния център на ООН за мир и разоръжаване в Африка определените като излишни, остарели или незаконни МОЛВ и боеприпаси за тях в оценените складове ще бъдат унищожени от компетентните национални органи с техническата помощ на Службата на ООН за борба срещу противопехотните мини и Консултативната група по разминиране (в страните, в които те действат) в съответствие с точка 05.50 от международните стандарти за контрол на малките оръжия и 10.10 от международните технически насоки за боеприпасите. Предоставеното за унищожаване оборудване и броят на оръжията, които трябва да бъдат унищожени, ще зависи от констатациите от оценката.
      Резултати/показатели за изпълнение

                  а)

                  Унищожаване на определените оръжия.

                  б)

                  Предаването на практически експертен опит в областта на техниките за унищожаване на националните органи в съответните държави.

            4.3.4.   Пилотен проект за нови технологии
      Цели
      Оценка на потенциалното използване на новите технологии за безопасно съхранение на МОЛВ съобразно нуждите на региона.
      Описание
      Ограничената инфраструктура във връзка с ФСУЗ прави държавите изключително уязвими по отношение на пренасочването на МОЛВ, съхранявани в малки оръжейни складове, които се намират в отдалечени места, включително в нестабилни гранични региони, както и при трансфера им. В случай на грабеж, кражба или плячкосване, при които има пренасочване на дадено оръжие към недържавен участник, с това оръжие може да се злоупотреби, ако не е осигурено безопасно съхранение.
      Нови мобилни и гъвкави технологии може да предложат решения за ефективното безопасно съхранение на МОЛВ в случаи, в които рискът от пренасочване е най-голям. Тези технологии биха могли да предложат подходящи икономически ефективни решения за държавите членки, които не разполагат с добре развита инфраструктура в областта на оръжейната сигурност.
      С помощта на електрониката би могло да се прибави допълнително ниво на сигурност и безопасност на малките оръжия. Система, която осигурява безопасното съхранение на оръжията поотделно при вземането им от сигурен оръжеен склад, осигурява безопасното им съхранение при транспортирането и временното им съхранение до тяхното пристигане в крайното им обезопасено местоназначение, би могла значително да намали риска от пренасочване на оръжия в случаи на грабеж, кражба или плячкосване. Електронни системи, които използват цифрови, радиочестотни или биометрични кодове за заключване или дезактивиране на отделните оръжия по време на трансфера и временното им съхранение, биха могли да подобрят физическата сигурност и управлението на запасите на най-уязвимите места. Цифровите кодове няма да са достъпни по време на транспортиране, тъй като могат да бъдат изпратени на оправомощените лица с помощта на алтернативни средства за комуникация, като например имейл или SMS съобщения. Тези средства за защита няма да позволяват на неоправомощен персонал да използва оръжия, които са били пренасочени към черния пазар в резултат на кражба, грабеж или плячкосване.
      Чрез консултации с регионалните организации и националните комисии за МОЛВ и в сътрудничество с отрасъла Регионалният център на ООН за мир и разоръжаване в Африка ще направи оценка на потенциала на новите технологии при безопасното съхранение на МОЛВ съобразно нуждите на региона. Натрупаният в съседните държави в подрегиона опит при използването на интелигентни технологии за безопасно съхранение на оръжия по време на процеса на разоръжаване, демобилизация и реинтеграция, също ще бъдат взет под внимание, като например случаят на Кот д'Ивоар.
      Оценката също така трябва да набележи обекти и транспортни маршрути в Буркина Фасо и Чад, при които тези технологии могат да бъдат изпробвани. Натрупването на конвенционални оръжия и боеприпаси, както и технологии в областта на обезопасяването на оръжия (включително при транспортиране) ще бъдат въведени в до четири склада.
      Констатациите от оценката и пилотния проект ще послужат за основа на документ с насоки, очертаващ дългосрочна пътна карта за възможната употреба на такива нови технологии в Африка и ще бъдат представени на всички държави в региона на Сахел, на регионални и подрегионални организации, както и на международни технически срещи и конференции.
      Резултати/показатели за изпълнение

                  а)

                  доклад за оценка относно използването на нови технологии, включващ набелязването на технологиите, които да бъдат изпробвани, както и на четири пилотни обекта и транспортни маршрута в Буркина Фасо и Чад.

                  б)

                  пилотно въвеждане на нови технологии в четири обекта, два в Буркина Фасо и два в Чад, както и при транспортни маршрути.

                  в)

                  Доклад относно резултатите от пилотните дейности.

            4.4.   Определяне на национални стандарти в съответствие с международните технически насоки за боеприпасите и международните стандарти за контрол на малките оръжия
      Цели

                  а)

                  Подобряване на управлението на оръжия и боеприпаси.

                  б)

                  Предоставяне и валидиране на национални стандартни оперативни процедури в областта на ФСУЗ, съответстващи на международните стандарти за добри практики, което от своя страна да доведе до повишаване на сигурността и безопасността на запасите от конвенционални оръжия и боеприпаси.

            Описание
      Въз основа на констатациите от оценката и консултациите (вж. точка 4.2), както и на опита, натрупан в хода на практическата оценка и рехабилитационните дейности (вж. точка 4.3), Регионалният център на ООН за мир и разоръжаване в Африка ще подкрепя държавите бенефициери допълнително да прегледат и при необходимост да разработят национални ръководства, насоки и стандартни оперативни процедури в областта на ФСУЗ, които да са съобразени с международните стандарти за контрол на малките оръжия, международните технически насоки за боеприпасите, както и със законодателството на регионално и подрегионално ниво. Стандартните оперативни процедури ще включват и предвидени в международните инструменти задължения за докладване.
      Във всяка държава Регионалният център на ООН за мир и разоръжаване в Африка ще организира семинари за валидиране на стандартните оперативни процедури — един на високо техническо и един на висше политическо равнище — преди въвеждането им на национално ниво. Програмата на семинарите ще включва елемент на оценка на различните дейности, които вече са осъществени във всяка държава. Като част от процедурата на въвеждане на новите стандартни оперативни процедури във всяка една заинтересована държава ще се проведат семинари за подготовка на обучители, организирани от Регионалният център на ООН за мир и разоръжаване в Африка и прилагащите страни.
      Резултати/показатели за изпълнение

                  а)

                  Разработени са стандартни оперативни процедури в областта на ФСУЗ за целевите държави.

                  б)

                  Проведени са семинари на техническо и висше политическо равнище в шестте целеви държави.

                  в)

                  По един семинар за подготовка на обучители относно стандартните оперативни процедури ще бъде проведен във всяка държава, с участието на до 35 души във всеки от тези семинари.

            4.5.   Оценка и бъдещи действия
      4.5.1.   Регионална оценка
      Цели

                  а)

                  Анализ на въздействието или потенциалното въздействие след изпълнението на проекта.

                  б)

                  Оценка на всички предприети по проекта мерки; набелязване на добри практики, пропуски и области за бъдещи дейности.

            Описание
      В рамките на срока за изпълнение на проекта Регионалният център на ООН за мир и разоръжаване в Африка ще провежда редовни последващи посещения на обектите. Тези посещения ще позволят да се направи оценка на използването и прилагането на дейностите във времето и ще дадат възможност на експертите да поддържат непрекъсната връзка с висшите служители в тези обекти.
      Констатациите от националните оценки ще бъдат обсъдени на регионална среща с участието на представители на шестте държави от региона на Сахел, донорите, агенции на ООН, участващи в механизма за координирани действия по отношение на малките оръжия, съответните регионални организации (АС, Икономическа общност на западноафриканските държави, Икономическа общност на държавите от Централна Африка), съответните експерти от Съюза и неговите държави членки, включително от мисии по линия на общата политика за сигурност и отбрана, и гражданското общество. Ще бъдат идентифицирани областите, в които могат да се обменят добри практики между държавите от региона на Сахел, включително инициативи за подобряване на гражданския контрол, и ще бъдат очертани перспективи за бъдещо трансгранично сътрудничество в областта на ФСУЗ.
      Резултати/показатели за изпълнение

                  а)

                  Включване на елемент на оценка и наблюдение при посещенията и мисиите на работещия по проекта персонал в рамките на други дейности.

                  б)

                  Осъществяване на последващи мисии на всеки шест месеца.

                  в)

                  Провеждане на регионална среща относно резултатите от проекта.

            4.5.2.   Окончателен доклад
      Цели

                  а)

                  Анализ на въздействието или потенциалното въздействие след изпълнението на проекта и включване на получената от заинтересованите страни и националните органи информация.

                  б)

                  Оценка на всички предприети по проекта мерки; набелязване на добри практики, пропуски и области за бъдещи дейности.

            Описание
      Регионалният център на ООН за мир и разоръжаване в Африка ще изготви окончателен доклад, състоящ се от резюме, съвкупните констатации от националните и регионалните семинари, национално законодателство, административни процедури и стандартни оперативни процедури, както и констатациите от пилотния проект във връзка с използването на нови технологии при управлението на оръжия и запаси. Докладът ще включва също и примерни планове и документи относно рехабилитацията на складове за оръжия и боеприпаси.
      Резултати/показатели за изпълнение
      Изготвяне на окончателен доклад и неговото разпространение.
      5.   Срок на действие
      Общата прогнозна продължителност на изпълнението на проектите ще бъде 36 месеца.
      6.   Бенефициери
      Преките бенефициери на проекта са националните институции, отговарящи за контрола на МОЛВ и за ФСУЗ в Буркина Фасо, Мавритания, Мали, Нигер, Нигерия и Чад, като например министерствата на отбраната и на сигурността, както и националните комисии (или комитети) по въпросите на МОЛВ.
      Непреки бенефициери са цивилното население на шестте държави от региона на Сахел, съседните държави и тяхното население, АС, африканските подрегионални организации, както и всички държави, които ще имат полза от поуките, извлечени от този проект.
      7.   Изпълнителна агенция
      Дейностите ще се изпълняват от Службата на ООН по въпросите на разоръжаването посредством нейния Регионален център за мир и разоръжаване в Африка и в сътрудничество със:

                  а)

                  националните координатори и националните комисии по въпросите на малките оръжия и леките въоръжения Буркина Фасо, Мавритания, Мали, Нигер, Нигерия и Чад.

                  б)

                  Департамент на ООН по мироопазващите операции/Служба на ООН за борба срещу противопехотните мини,

                  в)

                  Mines Advisory Group,

                  г)

                  Междуведомствен отдел в подкрепа на международните стандарти за контрол на малките оръжия,

                  д)

                  Уилтън парк.

            Крайната отговорност спрямо Комисията за изпълнението на това действие се носи от Службата на ООН по въпросите на разоръжаването.
      8.   Партньорства и полезни взаимодействия
      По време на изпълнение на проекта Регионалният център на ООН за мир и разоръжаване в Африка ще организира срещи с делегациите на ЕС и посолствата на държавите членки, намиращи се в шестте държави от региона на Сахел, като редовно ще ги информира за дейностите по проекта във всяка държава. Делегации на ЕС и представители на държавите членки ще бъдат предварително информирани за дейностите по проекта, например семинарите, и поканени да участват. Когато е целесъобразно, Регионалният център на ООН за мир и разоръжаване в Африка ще се консултира и с мисията на Европейския съюз по линия на ОПСО в Нигер и мисията на Европейския съюз по линия на ОПСО в Мали и ще си сътрудничи с тях.
      Освен това Регионалният център на ООН за мир и разоръжаване в Африка ще координира действията си с други партньори, за да се избегне дублиране на усилията и да се набележат области за сътрудничество и взаимно допълване, които подкрепят целите на проекта. Някои от тези партньори са, както следва: АС и африкански регионални организации, включително Икономическата общност на западноафриканските държави, Икономическата общност на държавите от Централна Африка, Регионалният център за малки оръжия, екипите на ООН по държави, НАТО, Службата на ООН по наркотиците и престъпността, технически и финансови партньори, работещи в сферата на сигурността, международни неправителствени организации (включително Small Arms Survey, Handicap International, Парламентарният форум относно малките оръжия и лекото въоръжение, както и Парламентаристи за глобално действие), многонационалната група по малките оръжия и боеприпасите, както и съответният промишлен отрасъл.
      На последно място, Регионалният център на ООН за мир и разоръжаване в Африка и другите партньори по изпълнението ще се консултират с образувания, които с помощта на различни средства, включително проследяване, разследват пренасочването и трафика на незаконни МОЛВ и боеприпаси за тях в региона на Сахел, включително експерти от групи на ООН за наблюдение на оръжейно ембарго, експерти в областта на оръжията в рамките на операции на ООН в подкрепа на мира, Изследването за малките оръжия и Организацията за изследване на оръжия в райони на конфликт (глобален механизъм за наблюдение „iTrace“, подкрепен съгласно Решение 2013/698/ОВППС). Регионалният център на ООН за мир и разоръжаване в Африка ще насърчава и съответните органи на страните бенефициери да се възползват от системата на Интерпол за управление на регистрите и проследяване на незаконните оръжия („iARMS“), финансирана от ЕС.
      9.   Изпълнителна агенция: обосновка на избора
      Службата на ООН по въпросите на разоръжаването заема централно място за насърчаване на усилията за разоръжаване в областта на конвенционалните оръжия, като например МОЛВ. Тя играе ключова роля за насърчаване на ефективното прилагане на многостранно договорени нормативни рамки на национално, регионално и световно равнище, като например Програмата за действие на ООН в областта на МОЛВ и Международния инструмент за проследяване. Съюзът се стреми да продължи ползотворното сътрудничество със Службата на ООН по въпросите на разоръжаването.
      Регионалният център на ООН за мир и разоръжаване в Африка, който е част от Службата на ООН по въпросите на разоръжаването, разполага с дългогодишен опит в оказване на подкрепа за държавите в региона на Сахел и за гражданското общество в прилагането от тяхна страна на международни и регионални инструменти за контрол на МОЛВ съгласно получения от Общото събрание на ООН мандат „да предоставя, при поискване, значителна подкрепа на инициативи и други усилия на държавите членки на африканския регион, насочени към осъществяването на мерки за мир, ограничаване на оръжията и разоръжаване в региона“ (Резолюция 40/151 G, 16 декември 1985 г.). Регионалният център на ООН за мир и разоръжаване в Африка вече е в процес на разговори за постигане на съгласие с потенциалните държави бенефициери и понастоящем осъществява проекти в областта на контрола на оръжията в три от целевите държави. Това поставя Регионалният център на ООН за мир и разоръжаване в Африка в изключителна позиция да изпълни настоящото решение.
      10.   Отразяване на участието на ЕС
      Регионалният център на ООН за мир и разоръжаване в Африка предприема всички подходящи мерки за отразяване на факта, че действието е финансирано от Европейския съюз. Тези мерки се осъществяват в съответствие с Наръчника за комуникация и видимост на външната дейност на Европейския съюз, съставен и публикуван от Комисията, както и с други насоки, договорени между Комисията и ООН.

         Индикативен график

         Обща продължителност: 36 месеца

                  Дейност

                  Предложен график

                              4.1

                              Конференция „Уилтън парк“ по въпросите на ФСУЗ в Сахел

                  януари — март 2015 г. (конференция през февруари 2015 г.)

                              4.2

                              Преглед на законодателството и административните процедури и консултации относно ФСУЗ

                  януари — декември 2015 г.

                              4.2.1

                              Национални консултации относно процедурите в областта на ФСУЗ и определянето на пилотни обекти

                  януари — септември 2015 г.

                              4.2.2

                              Регионални консултации относно процедурите в областта на ФСУЗ

                  октомври — декември 2015 г.

                              4.3

                              Физическа сигурност и управление на запасите

                  юли 2015 г. — юни 2017 г.

                              4.3.1

                              Оценка на физическата сигурност и управлението на запасите в национални складове за конвенционални оръжия и на транспортирането на МОЛВ и боеприпаси (оценката ще започне в две държави)

                  юли 2015 г. — юни 2017 г.

                              4.3.2

                              Рехабилитация на избраните обекти и маркиране на МОЛВ

                  юли 2015 г. — юни 2017 г.

                              4.3.3

                              Унищожаване на излишни боеприпаси и МОЛВ

                  юли 2015 г. — юни 2017 г.

                              4.3.4

                              Пилотно прилагане на нови технологии

                  януари — юни 2017 г.

                              4.4

                              Определяне на национални стандарти в съответствие с международните технически насоки за боеприпасите и международните стандарти за контрол на малките оръжия

                  януари — декември 2017 г.

                              4.5

                              Оценка и бъдещи действия

                  януари — декември 2017 г.

                              4.5.1

                              Регионална оценка

                  януари — декември 2017 г.

                              4.5.2

                              Окончателен доклад

                  октомври — декември 2017 г.

         (1)  Буркина Фасо, Мали, Нигер и Нигерия са държави — страни по Конвенцията на Икономическата общност на западноафриканските държави.

         (2)  Чад ратифицира конвенцията от Киншаса на 8 август 2012 г.


title: 2012/425/ЕС: Решение на Съвета от 10 юли 2012 година относно позицията, която да бъде взета от Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи

text:
               25.7.2012

               BG

               Официален вестник на Европейския съюз

               L 198/1

         РЕШЕНИЕ НА СЪВЕТА
   от 10 юли 2012 година
   относно позицията, която да бъде взета от Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи
   (2012/425/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 165 и член 192, параграф 1 във връзка с член 218, параграф 9 от него,
   като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
   като взе предвид предложението на Европейската комисия,
   като има предвид, че:

               (1)

               В протокол 31 към Споразумението за Европейското икономическо пространство (2) („Споразумението за ЕИП“) се съдържат разпоредби и мерки относно сътрудничеството в специфични области извън четирите свободи.

               (2)

               Целесъобразно е да се разшири сътрудничеството между договарящите се страни по Споразумението за ЕИП, за да се включи Регламент (ЕО) № 401/2009 на Европейския парламент и на Съвета от 23 април 2009 г. относно Европейската агенция за околната среда и Европейската мрежа за информация и наблюдение на околната среда (3).

               (3)

               Целесъобразно е да се разшири сътрудничеството между договарящите страни по Споразумението за ЕИП в областта на спорта.

               (4)

               Регламент (ЕО) № 401/2009 отменя Регламент (ЕИО) № 1210/90 на Съвета от 7 май 1990 г. за създаване на Европейска агенция за околната среда и Европейска мрежа за информация и наблюдение на околната среда (4), който е включен в Споразумението за ЕИП. Поради това Споразумението за ЕИП следва да бъде изменено, за да се вземе предвид Регламент (ЕО) № 401/2009.

               (5)

               Поради това Протокол 31 към Споразумението за ЕИП следва съответно да бъде изменен.

               (6)

               Позицията на Съюза в Съвместния комитет на ЕИП следва да се основава на приложеното проекторешение,

         ПРИЕ НАСТОЯЩОТО РЕШЕНИЕ:
   Член 1
   Позицията, която следва да бъде взета от Европейския съюз в Съвместния комитет на ЕИП по отношение на предложението за изменение на Протокол 31 към Споразумението за ЕИП относно сътрудничеството в някои специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 10 юли 2012 година.

            За Съвета

            Председател

         V. SHIARLY

      (1)  ОВ L 305, 30.11.1994 г., стр. 6.

      (2)  ОВ L 1, 3.1.1994 г., стр. 3.

      (3)  ОВ L 126, 21.5.2009 г., стр. 13.

      (4)  ОВ L 120, 11.5.1990 г., стр. 1.

      ПРОЕКТ
      РЕШЕНИЕ НА СЪВМЕСТНИЯ КОМИТЕТ НА ЕИП №
      от
      за изменение на Протокол 31 към Споразумението за ЕИП относно сътрудничеството в специфични области извън четирите свободи
      СЪВМЕСТНИЯТ КОМИТЕТ НА ЕИП,
      като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-нататък „Споразумението“, и по-специално членове 86 и 98 от него,
      като има предвид, че:

                  (1)

                  Протокол 31 към Споразумението беше изменен с Решение на Съвместния комитет на ЕИП № …/… от … година (1).

                  (2)

                  Целесъобразно е да се разшири сътрудничеството между договарящите се страни по Споразумението, за да се включи Регламент (ЕО) № 401/2009 на Европейския парламент и на Съвета от 23 април 2009 година относно Европейската агенция за околната среда и Европейската мрежа за информация и наблюдение на околната среда (2).

                  (3)

                  Целесъобразно е да се разшири сътрудничеството между договарящите се страни по Споразумението в областта на спорта.

                  (4)

                  Регламент (ЕО) № 401/2009 отменя Регламент (ЕИО) № 1210/90 на Съвета (3), който е включен в Споразумението и който съответно следва да бъде заличен от Споразумението за ЕИП.

                  (5)

                  Поради това Протокол 31 към Споразумението следва да бъде изменен, за да позволи осъществяването на това разширено сътрудничество,

            ПРИЕ НАСТОЯЩОТО РЕШЕНИЕ:
      Член 1
      Протокол 31 към Споразумението се изменя, както следва:

                  1.

                  Член 3, параграф 2 от Протокол 31 към Споразумението се заменя със следното:

                              „2.

                                          а)

                                          Държавите от ЕАСТ участват изцяло в Европейската агенция за околната среда, наричана по-нататък „Агенцията“, и в Европейската мрежа за информация и наблюдение на околната среда, създадена с Регламент (ЕО) № 401/2009 на Европейския парламент и на Съвета от 23 април 2009 г. относно Европейската агенция за околната среда и Европейската мрежа за информация и наблюдение на околната среда (4).

                                          б)

                                          Държавите от ЕАСТ подпомагат финансово дейностите по буква а) съгласно член 82, параграф 1 и Протокол 32 към Споразумението.

                                          в)

                                          Държавите от ЕАСТ, като следствие от буква б), участват изцяло без право на глас в Управителния съвет на Агенцията и са изцяло включени в дейността на Научния комитет на Агенцията.

                                          г)

                                          Понятието „държава-членка/държави-членки“ и другите понятия, отнасящи се до публичните им институции, съдържащи се в членове 4 и 5 от регламента, се тълкуват така, че да включат, освен значението им според регламента, държавите от ЕАСТ и техните публични институции.

                                          д)

                                          Данните за околната среда, които са предоставени на или произхождат от Агенцията, могат да се публикуват и се дава достъп на обществеността до тях, при условие че на поверителната информация е осигурена същата степен на защита в държавите от ЕАСТ, каквато е осигурена в рамките наСъюза.

                                          е)

                                          Агенцията има статут на юридическо лице. Във всички държави — договарящи се страни, тя се ползва с най-широката правосубектност, предоставяна на юридическите лица съгласно техните законодателства.

                                          ж)

                                          Държавите от ЕАСТ прилагат спрямо Агенцията протокола за привилегии и имунитет на Европейския съюз.

                                          з)

                                          Чрез дерогация от член 12, параграф 2, буква а) от Условията за работа на другите служители на Европейските общности граждани на държавите от ЕАСТ, ползващи се с пълните си граждански права, могат да бъдат наети с договор от изпълнителния директор на агенцията.

                                          и)

                                          По силата на член 79, параграф 3, спрямо настоящия параграф се прилага част VII (Институционални разпоредби) от Споразумението.

                                          й)

                                          Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията се прилага, с цел прилагането на Регламент (ЕО) № 401/2009, спрямо всички документи на Агенцията, отнасящи се и до държавите от ЕАСТ.

                  2.

                  Заглавието на член 4 (Образование, обучение и младеж) се заменя със следното:
                  „Образование, обучение, младеж и спорт“.

            Член 2
      Настоящото решение влиза в сила в деня след внасянето на последната нотификация в Съвместния комитет на ЕИП съгласно член 103, параграф 1 от Споразумението (5).
      Член 3
      Настоящото решение се публикува в раздела за ЕИП и в притурката за ЕИП към Официален вестник на Европейския съюз.

         Съставено в Брюксел на

               За Съвместния комитет на ЕИП

               Председател

               Секретари на Съвместния комитет на ЕИП

         (1)  ОВ L …

         (2)  ОВ L 126, 21.5.2009 г., стр. 13.

         (3)  ОВ L 120, 11.5.1990 г., стр. 1.

         (4)  ОВ L 126, 21.5.2009 г., стр. 13.“

         (5)  [Без отбелязани конституционни изисквания.] [С отбелязани конституционни изисквания.]


title: Решение (ЕС) 2015/1625 на Европейския парламент от 29 април 2015 година относно освобождаването от отговорност във връзка с изпълнението на общия бюджет на Европейския съюз за финансовата 2013 година, раздел IV — Съд на Европейския съюз

text:
               30.9.2015

               BG

               Официален вестник на Европейския съюз

               L 255/117

      РЕШЕНИЕ (ЕС) 2015/1625 НА ЕВРОПЕЙСКИЯ ПАРЛАМЕНТ
      от 29 април 2015 година
      относно освобождаването от отговорност във връзка с изпълнението на общия бюджет на Европейския съюз за финансовата 2013 година, раздел IV — Съд на Европейския съюз
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2013 година (1),

                  —

                  като взе предвид консолидираните годишни отчети на Европейския съюз за финансовата 2013 година (COM(2014) 510 — C8-0149/2014) (2),

                  —

                  като взе предвид годишния доклад на Сметната палата относно изпълнението на бюджета за финансовата 2013 година, придружен от отговорите на институциите (3),

                  —

                  като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година в съответствие с член 287 от Договора за функционирането на ЕС,

                  —

                  като взе предвид член 314, параграф 10 и членове 317, 318 и 319 от Договора за функционирането на ЕС,

                  —

                  като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 (6) на Съвета, и по-специално членове 55, 99, 164, 165 и 166 от него,

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол (A8-0111/2015),

         1.

            Освобождава от отговорност на секретаря на Съда на ЕС във връзка с изпълнението на бюджета на Съда на ЕС за финансовата 2013 година.

         2.

            Представя своите забележки в резолюцията по-долу.

         3.

            Възлага на своя председател да предаде настоящото решение, както и резолюцията, която е неразделна част от него, на Европейския съвет, Съвета, Комисията, Съда на Европейския съюз, Сметната палата, Европейския омбудсман, Европейския надзорен орган по защита на данните и Европейската служба за външна дейност и да осигури публикуването им в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ L 66, 8.3.2013 г.

         (2)  ОВ C 403, 13.11.2014 г., стр. 1.

         (3)  ОВ C 398, 12.11.2014 г., стр. 1.

         (4)  ОВ C 403, 13.11.2014 г., стр. 128.

         (5)  ОВ L 248, 16.9.2002 г., стр. 1.

         (6)  ОВ L 298, 26.10.2012 г., стр. 1.


title: Решение 2011/297/ОВППС на Съвета от 23 май 2011 година за изменение на Съвместно действие 2001/555/ОВППС за създаването на Сателитен център на Европейския съюз

text:
               24.5.2011

               BG

               Официален вестник на Европейския съюз

               L 136/62

         РЕШЕНИЕ 2011/297/ОВППС НА СЪВЕТА
   от 23 май 2011 година
   за изменение на Съвместно действие 2001/555/ОВППС за създаването на Сателитен център на Европейския съюз
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28 от него,
   като има предвид, че:

               (1)

               След прекратяването на изменения Договор от Брюксел от 1954 г. за създаване на Западноевропейския съюз („ЗЕС“), е необходимо да се осигури — от името на десетте държави-членки, участващи в ЗЕС — продължаване на изпълнението на някои остатъчни административни задачи на ЗЕС след закриването му на 30 юни 2011 г., по-специално управлението на пенсиите на персонала на ЗЕС и на социалния план на ЗЕС, както и уреждането на евентуални спорове между ЗЕС и бивши членове на неговия персонал.

               (2)

               За тази цел необходимите административни задачи следва да се поемат от Сателитния център на Европейския съюз, създаден със Съвместно действие 2001/555/ОВППС на Съвета (1).

               (3)

               Всички разходи, свързани с посочените по-горе задачи, следва да се покрият от вноски на десетте държави-членки, които са страни по изменения Договор от Брюксел от 1954 г. за създаване на ЗЕС.

               (4)

               Съвместно действие 2001/555/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Съвместно действие 2001/555/ОВППС на Съвета се изменя, както следва:

               1)

               В член 2 се добавя следният параграф:
               „5.   Считано от 1 юли 2011 г., след разпускането на Западноевропейския съюз („ЗЕС“), Центърът изпълнява административните задачи, посочени в член 23a.“

               2)

               Вмъква се следният член:
               „Член 23a
               Административни задачи след разпускането на ЗЕС
               1.   Считано от 1 юли 2011 г. Центърът, от името на Белгия, Германия, Гърция, Испания, Франция, Италия, Люксембург, Нидерландия, Португалия и Обединеното кралство (по-нататък „десетте държави-членки“), изпълнява следните остатъчни административни задачи на ЗЕС:

                           а)

                           управление на пенсиите на бивши членове на персонала на ЗЕС;

                           б)

                           управление на социалния план на ЗЕС;

                           в)

                           уреждане на евентуални спорове между ЗЕС и бивши членове на неговия персонал и изпълнение на решенията на компетентната комисия по жалбите;

                           г)

                           подпомагане на десетте държави-членки във връзка с ликвидацията на активите на ЗЕС.

                     2.   Управлението на пенсиите на бивши членове на персонала на ЗЕС:

                           а)

                           се извършва в съответствие с правилата на ЗЕС относно пенсиите, които са в сила към 30 юни 2011 г. Ако е необходимо, тези правила могат да бъдат изменяни от борда, както е посочено в параграф 6, в рамките на правилата на Координираните организации относно пенсиите;

                           б)

                           се извършва от Съвместния административен отдел за пенсиите в рамките на Координираните организации (по-нататък „САОП“). За тази цел до 30 юни 2011 г. Центърът, от името на десетте държави-членки, сключва меморандум за разбирателство. ЗЕС също може да бъде страна по този меморандум за разбирателство. Меморандумът за разбирателство се одобрява от борда, както е посочено в параграф 6, и се подписва от неговия председател.

                     Всички спорове, свързани с пенсиите на бивши членове на персонала на ЗЕС, се уреждат в съответствие с параграф 3.
               3.   Всички спорове между ЗЕС и бивши членове на неговия персонал се уреждат съгласно правилата на ЗЕС за уреждане на спорове в сила към 30 юни 2011 г.
               Правилата за уреждане на спорове се актуализират от борда, както е посочено в параграф 6, с оглед на тяхното прилагане считано от 1 юли 2011 г. в рамките на Центъра.
               Статутът на бившите членове на персонала на ЗЕС се определя от правилника за персонала на ЗЕС, който е в сила към 30 юни 2011 г., приложимите договори, други приложими решения на ЗЕС и социалния план на ЗЕС.
               4.   Управлението на социалния план на ЗЕС се извършва в съответствие със социалния план, приет от ЗЕС на 22 октомври 2010 г. То е в съответствие и с всички последващи обвързващи решения на компетентната комисия по жалбите и с всички решения на ЗЕС или на борда, както е посочено в параграф 6, за изпълнение на такива решения.
               5.   Подпомагането в процеса на ликвидация на активите на ЗЕС включва уреждането на всички правни или финансови въпроси, произтичащи от закриването на ЗЕС, като това се върши по указание на борда, както е посочено в параграф 6.
               6.   Всички решения във връзка със задачите, посочени в настоящия член, включително решенията на борда, посочени в настоящия член, се приемат с единодушие от борда, който е съставен от представители на десетте държави-членки. Бордът в посочения състав взема решение за председателството, което се поема от един от неговите членове. Директорът на Центъра или негов представител може да присъства на заседанията на борда в посочения състав. Бордът се свиква от председателя най-малко един път годишно или по искане на най-малко трима от неговите членове. Извънредни заседания на борда могат да се свикват на експертно равнище за разглеждане на конкретни теми или въпроси. Решения на борда могат да се вземат с писмена процедура.
               7.   Центърът наема необходимия персонал за изпълнение на посочените в параграф 1 задачи. Ако някоя от десетте държави-членки предложи да командирова дадено лице за тази цел, това лице се наема на работа. Ако няма такива предложения или командироването на служители не дава възможност да бъдат заети всички изисквани длъжности, необходимият персонал се наема на договор. Правилникът за персонала на Центъра се прилага съгласно разпоредбите на настоящия член.
               8.   Всички разходни и приходни позиции, свързани с прилагането на настоящия член, са част от отделен бюджет на Центъра. Този бюджет се съставя за всяка финансова година, която съответства на календарната година, и се приема от борда, както е посочено в параграф 7, който действа по предложение на своя председател, до 1 септември на всяка година. Приходите и разходите, отразени в бюджета, са балансирани. В бюджета е включен списък на служителите, наети да изпълняват посочените в параграф 6 задачи. Приходите се състоят от вноски на десетте държави-членки, определени в съответствие с приложимите правила за техните вноски в бюджета на ЗЕС, които са в сила към 30 юни 2011 г., както и от други приходи. С оглед на създаването на стартов фонд от 5,3 милиона евро, до 30 юни 2011 г. се правят начални вноски, възлизащи на 20 % от тази сума. Бордът, както е посочено в параграф 6, приема необходимите финансови правила, като се основава във възможно най-голяма степен на финансовите правила на Центъра, както и правилата за бюджетния контрол и процедурата по освобождаване от отговорност. До приемането на такива правила се прилагат правилата на ЗЕС.
               9.   До 30 юни 2011 г. Центърът ще сключи споразумение или административна договореност със ЗЕС относно прилагането на настоящия член, които се одобряват от борда, както е посочено в параграф 6, и се подписват от неговия председател.“.

         Член 2
   Настоящото решение влиза в сила от датата на неговото приемане.

      Съставено в Брюксел на 23 май 2011 година.

            За Съвета

            Председател

         C. ASHTON

      (1)  ОВ L 200, 25.7.2001 г., стр. 5.


title: Решение на Съвета и на Комисията от 31 май 1999 година относно сключването на Споразумение за партньорство и сътрудничество между Европейските общности и техните държави-членки, от една страна и Република Армения, от друга страна

text:
Важна правна забележка

|

31999D0602

Официален вестник n° L 239 , 09/09/1999 стр. 0001 - 0002 специално чешко издание глава 11 том 32 стр. 128  - 129 специално испанско издание глава 11 том 32 стр. 128  - 129 специално унгарско издание глава 11 том 32 стр. 128  - 129 специално литвийско издание глава 11 том 32 стр. 128  - 129 LV.ES глава 11 том 32 стр. 128  - 129 MT.ES глава 11 том 32 стр. 128  - 129 PL.ES глава 11 том 32 стр. 128  - 129 SK.ES глава 11 том 32 стр. 128  - 129 специално словенско издание глава 11 том 32 стр. 128  - 129

		19990531Решение на Съвета и на Комисиятаот 31 май 1999 годинаотносно сключването на Споразумение за партньорство и сътрудничество между Европейските общности и техните държави-членки, от една страна и Република Армения, от друга страна(1999/602/EО, EОВС, Eвратом)СЪВЕТЪТ НА ЕВРОПЕЙСКИЯ СЪЮЗ,КОМИСИЯТА НА ЕВРОПЕЙСКИТЕ ОБЩНОСТИ,като взеха предвид Договора за създаване на Европейската общност, и по-специално член 44, параграф 2, последното изречение на параграф 2 от член 47, и член 55, член 57, параграф 2, член 71, член 80, параграф 2, членове 93, 94, 133 и 308, във връзка с второто изречение на параграф 2 от член 300, и втората алинея на параграф 3 от член 300 от него,като взеха предвид Договора за създаване на Европейската общност за въглища и стомана, и по-специално член 95 от него,като взеха предвид Договора за създаване на Европейската общност за атомна енергия, и по-специално втория параграф на член 101 него,като взеха предвид предложението на Комисията,като взеха предвид съгласието, дадено от Европейския парламент [1],след консултации с Консултативния комитет на ЕОВС и със съгласието на Съвета,като взеха предвид одобрението на Съвета, дадено в съответствие с член 101 от Договора за създаване на Европейската общност за атомна енергия,(1) като имат предвид, че сключването на Споразумението за партньорство и сътрудничество между Европейските общности и техните държави-членки, от една страна и Република Армения, от друга страна, подписано на 22 април 1996 г. в Люксембург, ще допринесе за постигане на целите на Европейските общности;(2) като имат предвид, че това споразумение е предназначено да укрепи връзките, установени по-специално чрез Споразумението между Европейската икономическа общност и Европейската общност за атомна енергия, и Съюза на съветските социалистически републики за търговия и търговско и икономическо сътрудничество, подписано на 18 декември 1989 г., и прието с Решение 90/116/ЕИО [2];(3) като имат предвид, че определени задължения, предвидени със Споразумението за партньорство и сътрудничество извън обсега на търговската политика на Общността, засягат или биха могли да засегнат направените договорки, които вече са определени в приетите от Общността актове в областите на правото на установяване, транспорта и третирането на предприятия;(4) като имат предвид, че с гореспоменатото споразумение на Европейската общност се вменяват определени задължения във връзка с движението на капитали и разплащания между Общността и Република Армения;(5) като имат предвид, че освен това, доколкото гореспоменатото споразумение засяга Директива 90/434/ЕИО на Съвета от 23 юли 1990 г. относно общата система на данъчно облагане, приложима спрямо сливанията, разделянията, прехвърлянията на активи и замените на акции по отношение на дружества от различни държави-членки [3] и Директива 90/435/ЕИО на Съвета от 23 юли 1990 г. относно общата система на данъчно облагане на дружествата майки и дъщерни дружества от различни държави-членки [4], които се основават на член 94 от Договора за създаване на Европейската общност, този член следва да се използва като правно основание;(6) като имат предвид, че определени разпоредби от посоченото споразумение налагат на Общността задължения в областта на предоставянето на услуги, които надхвърлят трансграничната рамка;(7) като имат предвид, че за определени разпоредби от посоченото споразумение, които Общността следва да прилага, не са предвидени специфични правомощия в Договора за създаване на Европейската общност; като имат предвид, че по тази причина се налага да се приложи член 308 от Договора за създаване на Европейската общност,РЕШИХА:Член 1Одобряват, от името на Европейската общност, Европейската общност за въглища и стомана и Европейската общност за атомна енергия, Споразумението за партньорство и сътрудничество между Европейските общности и техните държави-членки, от една страна, и Република Армения, от друга страна, заедно с протокола, декларациите и размяната на писма.Текстовете са приложени към настоящото решение.Член 21. Позицията, която Общността заема в рамките на Съвета за сътрудничество и на Комитета за сътрудничество, когато последният е упълномощен да действа от Съвета за сътрудничество, се определя от Съвета по предложение на Комисията, или когато е целесъобразно, от Комисията, като във всеки случай се спазват съответните разпоредби на Договорите за създаване на Европейската общност, на Европейската общност за въглища и стомана и на Европейската общност за атомна енергия.2. Съгласно член 79 от Споразумението за партньорство и сътрудничество, Съветът за сътрудничество се председателства от председателя на Съвета, който представя позицията на Общността. Комитетът за сътрудничество се председателства от представител на Комисията в съответствие с неговия процедурен правилник и представя позицията на Общността.3. Решението за публикуване на препоръките на Съвета за сътрудничество и на Комитета за сътрудничество в Официален вестник на Европейските общности се взема за всеки случай поотделно от Съвета и от Комисията.Член 3Председателят на Съвета връчва нотификацията, предвидена в член 101 от споразумението, от името на Европейската общност. Председателят на Комисията връчва такава нотификация от името на Европейската общност за въглища и стомана и на Европейската общност за атомна енергия.Съставено в Брюксел на 31 май 1999 година.За КомисиятаПредседателJ. SanterЗа СъветаПредседателO. Schily[1] ОВ C 115, 14.4.1997, стр. 190.[2] ОВ L 68, 15.3.1990, стр. 1.[3] ОВ L 225, 20.8.1990, стр. 1.[4] ОВ L 225, 20.8.1990, стр. 6.--------------------------------------------------